Maʼmuriy qamoqqa olingan shaxslarni qabul qilish va saqlash uchun moʻljallangan maxsus qabulxonalarning ichki tartib qoidalarini tasdiqlash toʻgʻrisida
(order, 2025-07-31)

Oʻzbekiston Respublikasining “Maʼmuriy qamoqni oʻtash tartibi toʻgʻrisida”gi Qonuniga muvofiq buyuraman: 1. Maʼmuriy qamoqqa olingan shaxslarni qabul qilish va saqlash uchun moʻljallangan maxsus qabulxonalarning ichki tartib qoidalari ilovaga muvofiq tasdiqlansin. 2. Mazkur buyruq 2019-yil 11-yanvar kunidan eʼtiboran kuchga kiradi. Mazkur Qoidalar Oʻzbekiston Respublikasining “Maʼmuriy qamoqni oʻtash tartibi toʻgʻrisida”gi Qonuniga (bundan buyon matnda Qonun deb yuritiladi) muvofiq maʼmuriy qamoqqa olingan shaxslarni qabul qilish va saqlash uchun moʻljallangan maxsus qabulxonalarning (bundan buyon matnda maxsus qabulxona deb yuritiladi) ichki tartib qoidalarini belgilaydi. 1. Maxsus qabulxonaning kun tartibi maxsus qabulxonalar tomonidan mazkur Qoidalarning 1-ilovasida belgilangan namunaviy kun tartibiga asosan ishlab chiqiladi hamda Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari va viloyatlar ichki ishlar boshqarmalarining Jamoat xavfsizligi xizmati jamoat tartibini saqlash boshqarmalari boshliqlari tomonidan tasdiqlanadi. 2. Maxsus qabulxonada maʼmuriy qamoqqa olingan shaxslarning huquqlari, erkinliklari hamda qonuniy manfaatlari roʻyobga chiqarilishini, majburiyatlari bajarilishini, ularning ajratib qoʻyilishini, alohida-alohida joylashtirilishini, shuningdek Qonunda nazarda tutilgan boshqa vazifalar bajarilishini taʼminlaydigan rejim oʻrnatiladi. 3. Maxsus qabulxonada rejimni tashkil etish va taʼminlash maxsus qabulxona maʼmuriyati va xodimlari zimmasiga yuklatiladi. 4. Maxsus qabulxonada maʼmuriy qamoqqa olingan shaxslar Qonunda belgilangan majburiyatlar hamda mazkur Qoidalarning 2-ilovasida belgilangan xulq-atvor qoidalarini bajaradi. 5. Shaxslarning maxsus qabulxona hududiga kirishi va undan chiqishi ularning shaxsini tasdiqlovchi hujjati hamda maxsus qabulxona boshligʻi ruxsatiga asosan beriladigan bir martalik ruxsatnoma asosida amalga oshiriladi. 6. Oʻzbekiston Respublikasi Prezidenti huzuridagi Tadbirkorlik subyektlarining huquqlari va qonuniy manfaatlarini himoya qilish boʻyicha vakili hamda Oʻzbekiston Respublikasi Oliy Majlisining Inson huquqlari boʻyicha vakili (ombudsman) maxsus qabulxonaga moneliksiz kirish huquqiga ega. Bunda maxsus qabulxona maʼmuriyati tomonidan Vakilning xavfsizligi taʼminlanadi. Jinoyat-ijroiya kodeksining 18-moddasida nazarda tutilgan subyektlar maxsus qabulxonaga kirish huquqiga ega. Mazkur shaxslarning maxsus qabulxonaga kirish tartibi qonunchilik hujjatlari bilan belgilanadi. 7. Quyidagi shaxslar maxsus qabulxonaga xizmat guvohnomasini koʻrsatgan holda kirish huquqiga ega: Oʻzbekiston Respublikasi Oliy Majlisi Qonunchilik palatasining deputatlari va Senatining aʼzolari; Oʻzbekiston Respublikasi sudyalari; Oʻzbekiston Respublikasi Bosh prokurori, uning oʻrinbosarlari, Qoraqalpogʻiston Respublikasi, Toshkent shahar, viloyatlar prokurorlari hamda ularga tenglashtirilgan prokurorlar va ularning oʻrinbosarlari; Oʻzbekiston Respublikasining ichki ishlar vaziri va uning oʻrinbosarlari; Oʻzbekiston Respublikasining Ichki ishlar vazirligi markaziy apparatining bosh boshqarma va boshqarma boshliqlari, ularning oʻrinbosarlari hamda tegishli boʻlim (boʻlinma) xodimlari; tegishli ichki ishlar boshqarmalari boshliqlari va ularning oʻrinbosarlari; Oʻzbekiston Respublikasi Adliya vazirligi Inson huquqlarini himoya qilish boshqarmasi va uning hududiy boʻlimlarining masʼul xodimlari, maxsus qabulxona xodimlari hamda maxsus qabulxonada mehnat shartnomasi asosida ishlovchi ishchi va xizmatchilar. 8. Nazorat qiluvchi prokuror muassasaga moneliksiz va istalgan vaqtda kirishga, hamma kameralar bilan tanishishga hamda maxsus qabulxonada saqlanayotgan shaxslar bilan suhbatlashishga haqli. 9. Maʼmuriy qamoqqa olingan shaxs advokat olgan taqdirda maxsus qabulxona maʼmuriyati advokatning maxsus qabulxona hududiga ish vaqti davomida moneliksiz ish yurituvidagi hujjat yuzasidan kirishini taʼminlaydi. 10. Maxsus qabulxona hududiga kirishda va undan chiqishda shaxslarning ashyolari, kiyim-boshlari va poyabzallari koʻzdan kechiriladi, shuningdek kirayotgan hamda chiqib ketayotgan transport vositalari koʻzdan kechiriladi, mazkur Qoidalarning 3-ilovasiga muvofiq taqiqlangan ashyolar va oziq-ovqat mahsulotlari olib qoʻyiladi. 11. Maxsus qabulxona hududiga kirishda advokatlarning, maxsus qabulxonani nazorat qiluvchi va tekshiruvchi mansabdor shaxslarning ashyolari, kiyim-boshlari va poyabzallari koʻzdan kechirilmaydi. Mazkur shaxslar kelganda, oʻqotar qurol hamda boshqa taqiqlangan ashyolarni maxsus qabulxonaning navbatchilik qismiga topshirishi shart. 12. Maxsus qabulxonaga maʼmuriy qamoqqa olingan shaxslar quyidagi hujjatlar asosida qabul qilinadi: jinoyat ishlari boʻyicha tuman (shahar) sudining qarori, favqulodda holat rejimi sharoitlarida esa shuningdek harbiy komendantning yoki ichki ishlar organi boshligʻining qarori; maʼmuriy qamoqqa olingan shaxsning shaxsini tasdiqlovchi hujjati. 13. Maxsus qabulxonaga olib kelingan shaxslar maxsus qabulxona navbatchisi tomonidan sutka davomida qabul qilinadi. 14. Maxsus qabulxona navbatchisi tomonidan maʼmuriy qamoqqa olingan shaxslarni qabul qilish vaqtida ularni qabul qilish uchun asos boʻladigan hujjatlar tekshirib koʻriladi, turli noaniqliklarning oldini olish maqsadida maʼmuriy qamoqqa olingan shaxslarga savollar berilib, ularning bergan javoblarini maxsus qabulxonaga qabul qilish uchun asos boʻladigan hujjatlarda koʻrsatilgan maʼlumotlar hamda shaxsini tasdiqlovchi hujjatlari bilan solishtiriladi va ushbu maʼlumotlar maxsus qabulxonaga qabul qilingan shaxslarni roʻyxatdan oʻtkazish jurnaliga qayd etiladi. 15. Qonun talablari buzilgan holda rasmiylashtirilgan hujjatlar asosida olib kelingan shaxslar maxsus qabulxonaga qabul qilinmaydi. 16. Maxsus qabulxonada maʼmuriy qamoqqa olingan shaxslar oʻz huquqlari, erkinliklari va majburiyatlari hamda maxsus qabulxonadagi rejim toʻgʻrisida xabardor qilinadi. Bunday maʼlumotlar har bir kamera devorlariga osib qoʻyiladi. 17. Maxsus qabulxona maʼmuriyati maʼmuriy qamoqqa olingan shaxs maxsus qabulxonaga joylashtirilgan paytdan boshlab unga telefon orqali advokatga, qarindoshlariga yoxud boshqa shaxslarga maʼmuriy qamoqqa olingan shaxs maxsus qabulxonaga joylashtirilganligi toʻgʻrisida qoʻngʻiroq qilish yoki xabar qilish huquqini berishi va maʼmuriy qamoqqa olingan shaxs bu huquqidan foydalanganligini tasdiqlab maxsus qabulxonaga qabul qilingan shaxslarni roʻyxatdan oʻtkazish jurnaliga imzosi bilan tasdiqlashi shart. Agar maxsus qabulxonaga joylashtirilgan shaxs chet el fuqarosi boʻlsa, uning maxsus qabulxonaga joylashtirilganligi toʻgʻrisidagi yozma bildirish Qonunga muvofiq yigirma toʻrt soatdan kechiktirmay maxsus qabulxona masʼul xodimlari tomonidan pochta orqali Oʻzbekiston Respublikasi Tashqi ishlar vazirligiga yuboriladi. 18. Boshqa shaxslardan ajratib qoʻyish talab qilinadigan bemorlarni aniqlash maqsadida maxsus qabulxonaga olib kelingan shaxslar dastlabki tibbiy koʻrik va sanitariya ishlovidan oʻtkaziladi. 19. Tibbiyot xodimlari tomonidan chiqarilgan xulosaga koʻra statsionar sharoitda davolanishga muhtoj boʻlgan shaxslar maxsus qabulxonaga qabul qilinmaydi. 20. Maʼmuriy qamoqqa olingan shaxslarni kameralarda alohida-alohida joylashtirish ularning shaxsi va psixologik jihatdan mosligi hisobga olingan holda amalga oshiriladi. Chekuvchilar chekmaydiganlardan alohida joylashtiriladi. Maʼmuriy qamoqqa olingan shaxslarni joylashtirish chogʻida erkaklarning ayollardan alohida joylashtirilishi taʼminlanishi shart. Quyidagilar maʼmuriy qamoqqa olingan boshqa shaxslardan alohida joylashtiriladi: chet el fuqarolari va fuqaroligi boʻlmagan shaxslar; yuqumli kasalliklarga chalingan bemorlar yoki tibbiy kuzatuvga muhtoj boʻlgan shaxslar; sobiq sudyalar va huquqni muhofaza qiluvchi organlarning sobiq xodimlari, sobiq advokatlar; hayoti va sogʻligʻining xavfsizligini taʼminlash manfaatlaridan kelib chiqqan holda ayrim shaxslar. Maʼmuriy qamoqqa olingan shaxslarni bir kishilik kameralarda saqlash ushbu bandning beshinchi, oltinchi va yettinchi xatboshilarida nazarda tutilgan talablarga rioya etilishini taʼminlashning boshqa imkoniyati mavjud boʻlmagan taqdirda amalga oshiriladi. 21. Oʻta xavfli, yuqumli yoki parazitar kasalliklar bilan kasallangan shaxslar karantin uchun ajratilgan kameralarga joylashtiriladi. Karantin muddati tibbiy koʻrsatkichlarga muvofiq belgilanadi. 22. Ruhiy buzilishlari mavjud boʻlgan shaxslar, jumladan maxsus qabulxona xodimlariga va maxsus qabulxonada saqlanayotgan boshqa shaxslarga tajovuz qilishga moyil boʻlgan shaxslar kameralarga tibbiyot xodimining tavsiyasiga koʻra joylashtiriladi. 23. Maʼmuriy qamoqqa olingan shaxslar maxsus qabulxonaning umumiy kameralarida saqlanadi. Maxsus qabulxonaning bir kishilik kameralariga joylashtirishga: mazkur Qoidalarda nazarda tutilgan alohida-alohida joylashtirish talablariga rioya etilishini taʼminlashning boshqa imkoniyati mavjud boʻlmaganda; maʼmuriy qamoqqa olingan shaxslarning shaxsiy xavfsizligini taʼminlashni koʻzlab; maʼmuriy qamoqqa olingan shaxslarni, agar kunduzi umumiy kamerada saqlanayotgan boʻlsa, tungi vaqtda bir kishilik kameraga joylashtirish zarur boʻlganda yoʻl qoʻyiladi. 24. Maʼmuriy qamoqqa olingan shaxslar tomonidan maxsus qabulxonaning boshqa kameralarda yoki oʻzga xonalarda saqlanayotgan shaxslar bilan soʻzlashishiga, ularga biron-bir narsa berishiga hamda ular bilan yozishmalar olib borishiga yoʻl qoʻyilmaydi. 25. Ajratib qoʻyishni taʼminlashga doir talablarga maxsus qabulxona hududi va yoʻlagida, sayr qilish vaqtida, sanitar ishlov vaqtida va boshqa hollarda ham rioya etilishi kerak. 26. Maʼmuriy qamoqqa olingan shaxslar maxsus qabulxonada shaxsiy koʻrikdan oʻtkaziladi, ularning barmoq izlari hamda fotosurati olinadi. Ular joylashtirilgan xonalar koʻrikdan oʻtkaziladi, ularning yonidagi ashyolari hamda nomiga kelgan pochta joʻnatmalari va yoʻqlovlar esa koʻzdan kechiriladi. 27. Maxsus qabulxonaga bir guruh maʼmuriy qamoqqa olingan shaxslar keltirilgan vaqtda, ular ikki soatdan oshmagan muddat ichida shaxsiy koʻrikdan oʻtkazilishi shart. 28. Shaxsiy koʻrik toʻliq yoki toʻliqsiz shaklda oʻtkazilishi mumkin. 29. Toʻliq shaxsiy koʻrik maʼmuriy qamoqqa olingan shaxs maxsus qabulxonaga olib kelinganda va olib ketilayotganda oʻtkaziladi. 30. Toʻliq shaxsiy koʻrik oʻtkazishda shaxs toʻliq yechintirilib, uning badani, kiyim-boshi, poyabzali, maxsus qabulxona tibbiyot xodimi nazorati ostida protezlari, plastir yopishtirilgan, gipsli va boshqa bogʻlangan joylari birma-bir sinchiklab tekshiriladi. Kiyim-boshi orasida taqiqlangan ashyolar va oziq-ovqat mahsulotlarining mavjudligi aniqlangan taqdirda, kiyim-boshining choki soʻkiladi, poyabzalida mavjud supinator va temir nagʻal esa, ajratib olinadi. 31. Toʻliqsiz shaxsiy koʻrik quyidagi hollarda oʻtkaziladi: maʼmuriy qamoqqa olingan shaxslar maxsus qabulxona tibbiyot xonasiga, sayrga, barmoq izlarini olish yoki fotosuratga olishga olib chiqilayotganda, shuningdek qaytarib olib kirilayotganda; himoyachi, qonuniy vakil, qarindoshlari va boshqa shaxslar bilan uchrashuvga olib chiqilayotganda, shuningdek qaytarib olib kirilayotganda; boshqa kameraga oʻtkazilayotganda. 32. Toʻliqsiz shaxsiy koʻrik oʻtkazishda shaxs yechintirilmasdan koʻzdan kechiriladi, uning kiyim-boshi, poyabzali paypaslab tekshiriladi. Shaxsda taqiqlangan ashyolar va oziq-ovqat mahsulotlari mavjudligi aniqlangan taqdirda, toʻliq shaxsiy koʻrikdan oʻtkaziladi. 33. Shaxsiy koʻrik maxsus qabulxonaning koʻrik qilinayotgan shaxs bilan bir jinsda boʻlgan xodimlari tomonidan amalga oshiriladi. 34. Maxsus qabulxonalarda maʼmuriy qamoqqa olingan shaxslarning barmoq izlari uch nusxada olinadi. 35. Maʼmuriy qamoqqa olingan shaxslarning barmoq izlarini olish uchun tipografik boʻyoq yoki barmoq izlarini olishga moʻljallangan maxsus vositalardan foydalaniladi. 36. Barmoq izlarini olish ikki usulda amalga oshirilishi mumkin: birinchi usulda qora rangdagi boʻyoq tekis yuzaga (shisha, plastik, metall) bir tekis qilib suriladi, valik bilan yoyiladi (tirnoq falangalari yetarlicha boʻyalishi hamda bosilayotganda papillyar naqshlari tiqilib qolmasligi uchun qatlam juda yupqa va juda qalin boʻlib ketmasligi kerak) va maʼmuriy qamoqqa olingan shaxsning oʻng qoʻli katta barmogʻidan boshlab har bir barmoqning tirnoq falangasi yengil ezilib, aylanma harakat bilan avval boʻyalgan yuza boʻylab bir burchakdan boshqasiga qarab bosiladi va shu tartibda daktilokarta qogʻoziga tushiriladi hamda uning maxsus ajratilgan joylariga nazorat izlari va orqa tomoniga kaft izlari bosiladi; ikkinchi usulda boʻyoq qoʻl barmogʻining oʻziga valik bilan suriladi va birinchi usuldagi kabi daktilokarta qogʻoziga bosiladi. Har ikki usulda barmoq izlari olinganda ham daktilokarta qogʻozida barmoqlarning izlari (papillyar chiziqlar) toʻliq koʻrinib turishi, papillyarlar orasi tipografik boʻyoq bilan toʻlmagan, boʻyoq yoyilib ketmagan va papillyar naqshlarning barcha qismlari tasviri tushgan boʻlishi kerak. 37. Maʼmuriy qamoqqa olingan shaxsning tirnoq falangasi yoki qoʻl barmogʻi yoʻq boʻlsa, daktilokarta qogʻozidagi shu barmoq grafasida bu toʻgʻrida izoh qoldiriladi. 38. Maʼmuriy qamoqqa olingan shaxslarni fotosuratga olish quyidagi tartibda amalga oshiriladi: maʼmuriy qamoqqa olingan shaxs koʻzoynaksiz va bosh kiyimsiz holatda oq yoki och koʻk rangli devor oldiga turgiziladi; boshi vertikal, koʻzlari ochiq, sochi quloqlari koʻrinib turadigan qilib taralgan holatda ikkita koʻkrak qismigacha boʻlgan fotosuratlari tayyorlanadi (old va oʻng taraflar); fotosuratlar bir xil oʻlchamda, old tomondan suratga olinganda fotoapparat suratga tushirilayotgan shaxsdan bir yarim metr masofadan kam boʻlmagan uzoqlikda va fotoapparat obyektivi koʻzlar tengligida oʻrnatilgan boʻlishi kerak. 39. Quyidagi hollarda maʼmuriy qamoqqa olingan shaxslarning ashyolari va oziq-ovqat mahsulotlari ular ishtirokida koʻzdan kechiriladi: maxsus qabulxonaga olib kelinganda yoki olib chiqilayotganda; boshqa kameraga oʻtkazilayotganda. 40. Zarur hollarda, maxsus qabulxona boshligʻining koʻrsatmasiga koʻra, maʼmuriy qamoqqa olingan shaxslarning ashyolari va oziq-ovqat mahsulotlari ularning yoʻqligida ham maxsus qabulxona xodimlari tomonidan kamera boʻyicha navbatchi ishtirokida koʻzdan kechiriladi. 41. Maxsus qabulxonaga olib kelingan va saqlanayotgan maʼmuriy qamoqqa olingan shaxslarda taqiqlangan ashyolar va oziq-ovqat mahsulotlarining borligi aniqlanganda, bu haqda dalolatnoma tuziladi. 42. Shaxsiy koʻrik qilish hamda ashyolar va oziq-ovqat mahsulotlarini koʻzdan kechirish natijalari mazkur Qoidalarning 4-ilovasiga muvofiq shakldagi bayonnoma bilan rasmiylashtiriladi. Mazkur bayonnoma shaxsiy koʻrik qilgan hamda koʻzdan kechirishni oʻtkazgan maxsus qabulxona xodim(lar)i va shaxsiy koʻrik qilingan hamda koʻzdan kechirilgan shaxs tomonidan imzolanadi. Shaxs bayonnomada oʻz eʼtirozlarini koʻrsatishga haqli. 43. Maʼmuriy qamoqqa olingan shaxs bayonnomani imzolashdan bosh tortgan taqdirda, bu haqda bayonnomaga yozib qoʻyiladi. 44. Shaxsiy koʻrik qilish hamda ashyolar va oziq-ovqat mahsulotlarini koʻzdan kechirishda maʼmuriy qamoqqa olingan shaxs tomonidan maxsus qabulxona xodimlariga faol qarshilik koʻrsatilgan xollarda, unga nisbatan Oʻzbekiston Respublikasining “Ichki ishlar organlari toʻgʻrisida”gi Qonuni talablari asosida jismoniy kuch ishlatish va maxsus vositalar qoʻllanilishi mumkin. 45. Maxsus qabulxona xodimlari tomonidan tuzilgan bayonnoma, dalolatnoma, maʼmuriy qamoqqa olingan shaxslarning fotosuratlari va barmoq izlari tushirilgan daktilokarta qogʻozlarining bir nusxasi ularning shaxsiy hujjatlar yigʻmajildiga qoʻshib qoʻyiladi. 46. Daktilokarta qogʻozining ikkinchi va uchinchi nusxalari tegishlicha Raqamli texnologiyalar va huquqiy statistika departamenti Huquqiy statistika bosh markazining hududiy boʻlinmalari va Ekspert-kriminalistika boʻlimlari (markazi)ga yuboriladi. 47. Taqiqlangan ashyolar va oziq-ovqat mahsulotlari maxsus qabulxona boshligʻining mazkur Qoidalarning 5-ilovasiga muvofiq shakldagi qaroriga asosan olib qoʻyiladi. 48. Olib qoʻyilgan hujjatlar, pul mablagʻlari, qimmatbaho buyumlar, narsalar va boshqa ashyolar maxsus qabulxona navbatchilik qismiga saqlash uchun topshiriladi va bu haqida ularning tavsiflari va identifikatsiya raqamlari sanab oʻtilgan holda ikki nusxada dalolatnoma tuziladi. Dalolatnomaning bir nusxasi maʼmuriy qamoqqa olingan shaxsga beriladi, ikkinchi nusxasi uning shaxsiy hujjatlar yigʻma jildiga qoʻshib qoʻyiladi. Olib qoʻyilgan hujjatlar, pul mablagʻlari, qimmatbaho buyumlar, narsalar va boshqa ashyolar maxsus qabulxonaning navbatchilik qismidagi seyfda saqlanadi. 49. Olib qoʻyilgan va isteʼmolga yaroqsiz boʻlib qolgan taqiqlangan oziq-ovqat mahsulotlari maxsus qabulxona boshligʻining asoslantirilgan qaroriga koʻra yoʻq qilib tashlanib, bu haqda mazkur Qoidalarning 6-ilovasiga muvofiq shaklda dalolatnoma tuziladi. 50. Muomaladan chiqarilmagan narsalar maʼmuriy qamoqqa olingan shaxsning arizasi va maxsus qabulxona boshligʻining roziligiga koʻra uning qarindoshlari yoki boshqa shaxslarga berib yuborilishi mumkin. 51. Maʼmuriy qamoqqa olingan shaxsning yonidan muomalada boʻlishi taqiqlangan yoki cheklangan narsalar aniqlanganda qonunchilik hujjatlarida belgilangan tartibda olib qoʻyiladi hamda ularni saqlash, topshirish yoki yoʻq qilish, shuningdek, ushbu ashyolarni saqlagan shaxslarga nisbatan belgilangan tartibda javobgarlik masalalarini hal etish uchun zudlik bilan tegishli tuman (shahar) ichki ishlar boshqarmasi (boʻlimi)ga xabar beriladi. 52. Sanitariya ishlovidan oʻtkazish chogʻida maʼmuriy qamoqqa olingan shaxslarni nazorat qilish maʼmuriy qamoqqa olingan shaxslar bilan bir jinsda boʻlgan maxsus qabulxona xodimlari tomonidan amalga oshiriladi. 53. Maʼmuriy qamoqqa olingan shaxslar maxsus qabulxonadan ozod etilgan vaqtida ulardan olib qoʻyilgan narsalar va ashyolar oʻzlariga qaytarib beriladi va bu haqda tilxat olinadi. 54. Maxsus qabulxonada maʼmuriy qamoqqa olingan shaxslarga sanitariya qoidalari, normalari, gigiyena normativlari talablariga va yongʻin xavfsizligi qoidalariga javob beradigan moddiy-maishiy sharoitlar yaratiladi. 55. Maʼmuriy qamoqqa olingan shaxslar saqlanadigan kameralar ventilyatsiya jihozlariga hamda isitish tizimiga, shuningdek koʻzga ziyon yetkazmaydigan holda oʻqish yoki yozish uchun yetarli tabiiy va sunʼiy yorugʻlikka ega boʻlishi kerak. Kameralarning derazalari sunʼiy ventilyatsiya tizimi mavjudligidan qatʼi nazar, toza havo kirishini taʼminlashi lozim. 56. Kameralarda bir kishiga toʻgʻri keladigan yashash maydonining normasi ikki yarim kvadrat metrdan, ayollar uchun esa uch kvadrat metrdan kam boʻlmagan oʻlchamda belgilanadi. Maʼmuriy qamoqqa olingan, yuqumli kasalliklarga chalingan bemorlar saqlanadigan kameralarda bir kishiga toʻgʻri keladigan maydon toʻrt kvadrat metrdan kam boʻlmasligi kerak. Maʼmuriy qamoqda yashash normasi belgilangan tartibda tasdiqlangan sanitariya-gigiyena va qurilish normalari va qoidalariga muvofiq boʻlishi kerak. 57. Maʼmuriy qamoqqa olingan shaxslarga alohida yotoq joyi, koʻrpa-toʻshak (koʻrpa, yostiq, ikkita choyshab va yostiq jildi), idish-tovoq hamda ovqatlanish anjomlari (kosa (miska), krujka va qoshiq) beriladi. 58. Maʼmuriy qamoqqa olingan shaxslar oʻzining kiyim-boshi, poyabzali va shaxsiy gigiyena vositalaridan foydalanadi. Maʼmuriy qamoqqa olingan shaxsda zarur vositalar mavjud boʻlmagan taqdirda, ushbu shaxsning iltimosiga koʻra, unga shaxsiy gigiyena vositalari (sovun, tish pastasi yoki kukuni), soqol oladigan asbob yoki shaxsiy gigiyena vositalari (ayollar uchun) ham beriladi. 59. Maxsus qabulxonada maʼmuriy qamoqqa olingan shaxslar saqlanadigan kameralar radioeshittirish vositalari bilan jihozlanadi. 60. Kameralarga, ularda saqlanishi moʻljallangan shaxslar sonini hisobga olgan holda quyidagi jihozlar oʻrnatiladi: bir qavatli yoki ikki qavatli karavotlar; stol va stul (oʻrindiq); oziq-ovqat mahsulotlarini saqlashga moʻljallangan jihozlar; kiyim-bosh uchun ilgich; radioeshittirish vositasi; axlat qutisi; sunʼiy shamollatish tizimi (ventilyatsiya); sanitariya tarmogʻi (polga oʻrnatilgan unitaz va bet-qoʻl yuvgich); isitish tizimi. 61. Maʼmuriy qamoqqa olingan shaxslarning choʻmilib-yuvinishi, choyshab va yostiqjildlarini almashtirish yetti kunda kamida bir marta amalga oshiriladi. Maʼmuriy qamoqqa olingan shaxslarga maxsus qabulxonada yigirma daqiqa davomida choʻmilib-yuvinish imkoniyati hamda hammomning maxsus jihozlangan xonasida ularga bir martalik yoki elektr ustara yordamida soch-soqol olishiga ruxsat beriladi. 62. Maxsus qabulxonada maʼmuriy qamoqqa olingan shaxslar ular organizmining normal yashashi uchun yetarli boʻlgan ovqat bilan taʼminlanadi. 63. Maxsus qabulxonada maʼmuriy qamoqqa olingan shaxslar har kuni ehtiyojga qarab qaynatilgan ichimlik suvi bilan taʼminlanadi. 64. Maxsus qabulxonada maʼmuriy qamoqqa olingan shaxslar tasarrufida qogʻoz va kanselyariya ashyolari boʻlishi huquqiga ega. Maʼmuriy qamoqqa olingan shaxslarga ularning iltimosiga koʻra, arizalar, takliflar va shikoyatlarini yozishi uchun qogʻoz va sharikli ruchka beriladi. 65. Maxsus qabulxonada davolash-profilaktika va sanitariya, epidemiyaga qarshi ishlar qonunchilik hujjatlariga muvofiq tashkil etiladi va oʻtkaziladi. Maxsus qabulxona maʼmuriyati maʼmuriy qamoqqa olingan shaxslarning sogʻligʻini saqlashni taʼminlaydigan sanitariya-gigiyena talablarini bajarishi shart. 66. Maʼmuriy qamoqqa olingan shaxslarga tibbiy xizmat koʻrsatish maxsus qabulxonaning tibbiyot xodimlari tomonidan amalga oshiriladi. 67. Maxsus qabulxonaga yangi kelgan shaxslar kechiktirib boʻlmaydigan tibbiy yordam koʻrsatilishi zarur boʻlgan bemorlarni va tibbiy yordamga muhtoj boʻlgan shaxslarni aniqlash maqsadida maxsus qabulxonaning tibbiyot xodimlari tomonidan amalga oshiriladigan birlamchi tibbiy koʻrikdan oʻtadilar. 68. Maxsus qabulxonaga olib kelingan maʼmuriy qamoqqa olingan shaxslar ular olib kelingan kundan boshlab ikki kun ichida oʻrnatilgan tartibda davlat sogʻliqni saqlash tizimining tibbiy muassasalarida majburiy rentgenoflyurografik (rentgenoflyurografik tekshiruvga oid maʼlumotlar boʻlmaganda) tekshiruvidan oʻtkaziladi. Olingan tibbiy koʻrik natijalari ularning tibbiy kartasiga yozib qoʻyiladi. 69. Maxsus qabulxonalarda maʼmuriy qamoqqa olingan shaxslarda tan jarohatlari aniqlanganda ular maxsus qabulxonaning tibbiyot xodimlari tomonidan kechiktirmasdan tibbiy tekshiruvdan oʻtkaziladi. Tibbiy tekshiruv natijalari toʻgʻrisida darhol prokurorga xabar qilinadi. 70. Maxsus qabulxonada saqlanayotgan shaxslar har kuni kameralarni koʻzdan kechirish vaqtida maxsus qabulxona tibbiyot xodimlariga, kechiktirib boʻlmaydigan hollarda esa, maxsus qabulxonaning istalgan xodimiga tibbiy xizmat koʻrsatilishini soʻrab murojaat qilishlari mumkin. Murojaat qilganlarga zarur tibbiy xizmat koʻrsatilishi shart. 71. Maxsus qabulxonada saqlanayotgan shaxslarga ambulator tibbiy xizmat kameralarda yoki maxsus qabulxonaning maxsus jihozlangan tibbiyot xonalarida koʻrsatiladi. maxsus qabulxona tibbiyot xodimi har kuni kameralarni ertalabki koʻzdan kechirish vaqtida, birinchi navbatda, ambulator tibbiy xizmat koʻrsatilayotgan shaxslarni tibbiy koʻrikdan oʻtkazadi. 72. Maʼmuriy qamoqqa olingan shaxslar tibbiy koʻrsatmalar boʻyicha oʻzlariga zarur boʻlgan dori vositalari va preparatlaridan maxsus qabulxona tibbiyot xodimining ruxsati bilan foydalanishga haqli. 73. Dori vositalari maxsus qabulxona tibbiyot xodimining koʻrsatmasi boʻyicha bemorning tibbiy kartasiga yozilgan koʻrsatkichlarga muvofiq beriladi. Bemorning xohishiga koʻra, shu jumladan boshqa tibbiyot muassasalarining tibbiyot xodimlari tomonidan tayinlangan dori vositalari uning qarindoshlari yoki boshqa shaxslar tomonidan olib kelingan taqdirda maxsus qabulxona tibbiyot xodimining roziligi bilan olinishi mumkin. 74. Shifokorning yozma xulosasiga koʻra maxsus qabulxonada saqlanayotgan shaxslarga tavsiya etiladigan dori vositalarining miqdori cheklanmaydi. 75. Dori vositalarining isteʼmol qilinishi maxsus qabulxona tibbiyot xodimi nazoratida amalga oshiriladi. Davolanishi uzluksiz davom etadigan (yurak muskullarining siqilishi (stenokardiya), bemorning tinchlanishiga bogʻliq boʻlgan qon-tomir, arterial qon bosimining koʻtarilishi bilan kechadigan gipertonik kasalliklar, qandli diabet, tutqanoq va boshqa shu kabi kasalliklarga chalingan) bemorlarga maxsus qabulxona tibbiyot xodimi tomonidan tayinlangan dori vositalari berib qoʻyilishi mumkin, bundan tarkibida giyohvandlik vositalari, ularning analoglari yoki psixotrop moddalar boʻlgan, shuningdek kuchli taʼsir etuvchi va boshqa shu kabi dori vositalari mustasno. 76. Maʼmuriy qamoqqa olingan shaxslarga maxsus qabulxonalarda tibbiy xizmat koʻrsatish Qonunda belgilangan tartibda Oʻzbekiston Respublikasi Davlat budjeti mablagʻlari hisobidan amalga oshiriladi. 77. Maxsus qabulxona tibbiyot xodimining xulosasiga koʻra statsionar sharoitlarda yordam koʻrsatilishiga muhtoj boʻlgan shaxslar oʻrnatilgan tartibda davlat sogʻliqni saqlash muassasalariga yuboriladi. Bunda ularni qoʻriqlash va xulq-atvorini nazorat qilish taʼminlanadi. Maʼmuriy qamoqqa olingan shaxslarga statsionar sharoitlarda tibbiy yordam koʻrsatilgan taqdirda ularning qarindoshlari yoki maʼmuriy qamoqqa olingan shaxs tomonidan koʻrsatilgan boshqa shaxslar bu haqda darhol xabardor qilinadi. Davlat tomonidan kafolatlangan tibbiy yordam hajmidan tashqari tibbiy va boshqa yordamlar xarajatlari belgilangan tartibda maʼmuriy qamoqqa olingan shaxslar tomonidan toʻlanadi. Maʼmuriy qamoqqa olingan shaxslarga statsionar sharoitlarda tibbiy yordam koʻrsatilgan vaqt maʼmuriy qamoq muddatiga kiritiladi. 78. Maxsus qabulxona maʼmuriyati, xodimlari va tibbiyot xodimlari muntazam ravishda dezinfeksiya va boshqa sanitariya-gigiyena tadbirlari oʻtkazilishini taʼminlashi shart. 79. Maʼmuriy qamoqqa olingan shaxslarda oʻta xavfli, yuqumli yoki parazitar kasalliklar mavjudligi aniqlangan taqdirda zudlik bilan epidemiyaga qarshi chora-tadbirlar va davolash-profilaktika ishlari amalga oshiriladi. 80. Epidemiyaga qarshi kurashish maqsadida oʻn kunda kamida bir marotaba maxsus qabulxona kameralari, ovqat tarqatish xonalari hamda omborxona va boshqa xonalari belgilangan tartibda kimyoviy preparatlar yordamida zararkunandalarni yoʻqotish uchun profilaktik dezinfeksiya, dezinseksiya va deratizatsiya qilinadi. 81. Maxsus qabulxonani tayyor ovqat bilan taʼminlovchi oshxonalar umumiy ovqatlanish korxonalariga qoʻyiladigan sanitariya qoidalari va meʼyorlari talablariga javob berishi kerak. 82. Oziq-ovqat mahsulotlari va tayyor ovqat sifatini maxsus qabulxona navbatchisi va tibbiyot xodimi tekshiradi hamda bu haqda maxsus jurnalga qayd qiladi. Tegishli hujjatlari boʻlmagan, yaroqlilik muddati tugagan, buzilish alomatlari boʻlgan oziq-ovqat mahsulotlarining qabul qilinishiga yoʻl qoʻyilmaydi. 83. Maʼmuriy qamoqqa olingan shaxsning ovqat yeyishdan bosh tortganligi fakti aniqlanganda, maxsus qabulxona navbatchisi darhol prokurorni bu haqda xabardor qilishi shart. 84. Ovqat yeyishdan bosh tortayotgan shaxs maxsus qabulxona tibbiyot xodimining kuzatuvi ostida boʻladi. 85. Ovqat yeyishdan bosh tortayotgan shaxsning sogʻligʻini saqlab turishga qaratilgan majburiy tusdagi choralar (sunʼiy va majburiy ovqatlantirish) agar uning hayoti yoxud sogʻligʻiga xavf tugʻilsa, shifokorning yozma xulosasi asosida hamda tibbiyot xodimi ishtirokida amalga oshiriladi. 86. Maʼmuriy qamoqqa olingan shaxslar maxsus qabulxonada saqlanish davrida bir marotaba oʻzi bilan saqlash taqiqlanmagan oziq-ovqat mahsulotlari va eng zarur narsalarni sotib olish huquqiga ega. 87. Oziq-ovqat mahsulotlari va eng zarur narsalarni sotib olishni xohlovchilar maxsus qabulxona boshligʻi nomiga mazkur Qoidalarning 7-ilovasiga muvofiq shakldagi ariza bilan murojaat qiladi. 88. Maxsus qabulxona boshligʻi maxsus qabulxonaga qabul qilishda shaxslardan olib qoʻyilgan va navbatchilik qismida saqlanayotgan pul mablagʻlari hisobidan maxsus qabulxonada saqlanayotgan shaxslarning qarindoshlari yoki boshqa shaxslar orqali oziq-ovqat mahsulotlari va eng zarur narsalarni sotib olishlari uchun sharoit yaratib beradi. 89. Maʼmuriy qamoqqa olingan shaxslar pochta joʻnatmalari va yoʻqlovlarni olish va joʻnatish huquqiga ega. 90. Maʼmuriy qamoqqa olingan shaxslar maxsus qabulxonada saqlangan davrida ogʻirligi pochta aloqasi xizmatlari koʻrsatish qoidalarida belgilangan normalardan oshmaydigan bitta posilka yoki banderol, shuningdek umumiy ogʻirligi oʻn ikki kilogrammgacha boʻlgan oziq-ovqat mahsulotlaridan iborat ikkita yoʻqlov olishiga ruxsat etiladi. 91. Odamlar hayoti va sogʻligʻi uchun xavf tugʻdiradigan yoki jinoyat quroli sifatida yoxud maxsus qabulxonada saqlash maqsadlariga toʻsqinlik qilish uchun foydalanilishi mumkin boʻlgan oziq-ovqat mahsulotlari, narsalar va moddalarni maxsus qabulxonada saqlanayotgan shaxslarga berish taqiqlanadi. 92. Pochta joʻnatmalari va yoʻqlovlarni qabul qilish maxsus qabulxonaning maxsus jihozlangan xonasida amalga oshiriladi. 93. Pochta joʻnatmalari va yoʻqlovlarni qabul qilish vaqti, tartibi va ularning soni hamda miqdorini belgilovchi hujjatlardan koʻchirmalar maxsus qabulxonaga kelgan shaxslarga koʻrinadigan joyga osib qoʻyiladi. 94. Yoʻqlov olib kelgan shaxs mazkur Qoidalarning 8-ilovasiga muvofiq shaklda ikki nusxada ariza toʻldiradi. Arizalar va yoʻqlov uni olib kelgan shaxsning shaxsini tasdiqlovchi hujjati bilan birga maxsus qabulxona navbatchisiga taqdim etiladi. 95. Yoʻqlovdagi non va goʻsht mahsulotlari, shuningdek pishloq va tuzlangan baliq boʻlaklarga ajratilib tekshiriladi, suyuq mahsulotlar maxsus qabulxonaning idishiga quyiladi, konservalar ochilib, boshqa idishga solinadi, tamaki, shakar va shu kabilar maxsus elakdan oʻtkaziladi, konfetlar oʻramsiz qabul qilinadi, tamaki mahsulotlari qutisidan chiqarilgan holda koʻzdan kechiriladi. Yozishmalarni hamda taqiqlangan ashyolar va oziq-ovqat mahsulotlarini yashirish mumkin boʻlgan boshqa barcha mahsulotlar ham shu tartibda tekshiriladi. Zarur hollarda, tekshiruv jarayonida texnik vositalardan foydalaniladi. Tekshiruv yoʻqlovni olib kelgan shaxs ishtirokida amalga oshiriladi. 96. Maxsus qabulxona xodimi yoʻqlov olib kelgan shaxsga uning shaxsini tasdiqlovchi hujjati va arizasining bir nusxasini yoʻqlovni qabul qilganligi toʻgʻrisida imzo qoʻyib qaytarib beradi hamda yoʻqlovning ogʻirligini maxsus jurnalga qayd etadi. Arizaning ikkinchi nusxasiga maxsus qabulxonada saqlanayotgan shaxs yoʻqlovni olganligi toʻgʻrisida imzo qoʻyganidan soʻng, yoʻqlov unga beriladi va arizaning ushbu nusxasi uning shaxsiy hujjatlar yigʻma jildiga qoʻshib qoʻyiladi. Maʼmuriy qamoqqa olingan shaxs arizaga yoʻqlovni olganligi toʻgʻrisida imzo qoʻyishdan bosh tortsa, bu haqda arizaning ushbu nusxasiga yozib qoʻyiladi va dalolatnoma tuziladi. 97. Yoʻqlovda jinoiy maqsadda foydalanish mumkin boʻlgan, maxsus qabulxona hududiga kiritish taqiqlangan yashirilgan ashyolar aniqlangan taqdirda, maxsus qabulxona joylashgan ichki ishlar organi boshligʻiga bildirgi orqali maʼlum qilinadi. Ichki ishlar organi boshligʻining tekshiruv oʻtkazish boʻyicha topshirigʻiga asosan tezkor xodimlar tomonidan tegishli hujjatlar rasmiylashtiriladi. 98. Yoʻqlovlar quyidagi hollarda qabul qilinmaydi: yoʻqlovni olib kelgan shaxslarning shaxsini tasdiqlovchi hujjatlari boʻlmaganda; taqiqlangan ashyolar va oziq-ovqat mahsulotlari olib kelinganda; yoʻqlovlar soni yoki yoʻqlovning umumiy ogʻirligi Qonunda belgilangan normadan ortiq boʻlganda, uning ortiqcha qismi; maʼmuriy qamoqqa olingan shaxs davlat sogʻliqni saqlash tizimining tibbiy muassasalariga olib ketilganligi sababli, yoʻqlovni shaxsan qabul qilish imkoniyatiga ega boʻlmaganda; yoʻqlov oluvchi yoʻqlovni qabul qilishdan yozma ravishda bosh tortganda; yoʻqlov oluvchi boshqa muassasaga yuborilgan yoki ozod etilganda; yoʻqlov oluvchi vafot etganda. Keltirilgan hollarda yoʻqlov uni olib kelgan shaxsga qaytarib beriladi, bundan 97-banddagi holatlar mustasno. 99. Pochta joʻnatmalari maxsus qabulxona xodimlaridan iborat uch kishilik komissiya tomonidan ochiladi hamda ularning ichidagi ashyolar va oziq-ovqat mahsulotlari pochta joʻnatmalarining ustidagi roʻyxat bilan solishtiriladi. 100. Ochilgan pochta joʻnatmalari boʻyicha dalolatnoma tuziladi hamda unga ashyolar va oziq-ovqat mahsulotlarining roʻyxati, ularning tashqi belgilari, sifati, agar ularda taqiqlangan ashyolar va oziq-ovqat mahsulotlari boʻlsa, dalolatnomada ularni saqlash, davlat daromadiga oʻtkazish yoki yoʻq qilish uchun topshirilganligi koʻrsatiladi. 101. Dalolatnoma maʼmuriy qamoqqa olingan shaxsga imzo qoʻydirib tanishtiriladi va uning shaxsiy hujjatlar yigʻma jildiga qoʻshib qoʻyiladi. 102. Pochta joʻnatmalari: maʼmuriy qamoqqa olingan shaxs ularni qabul qilishdan yozma ravishda bosh tortganda; maʼmuriy qamoqqa olingan shaxs boshqa muassasaga oʻtkazilganda yoki ozod etilganda; nomiga pochta joʻnatmalari kelgan maʼmuriy qamoqqa olingan shaxs vafot etganda ularni joʻnatgan shaxslarga pochta orqali yuboriladi. 103. Maxsus qabulxonadan ozod etilgan shaxslarning nomiga kelgan pochta joʻnatmalari olinganidan keyin uch kunlik muddatdan kechiktirmay maxsus qabulxona maʼmuriyati tomonidan u ketgan joyga joʻnatiladi. 104. Pochta joʻnatmalari qabul qilib olingandan soʻng yigirma toʻrt soat ichida, yoʻqlovlar esa darhol maʼmuriy qamoqqa olingan shaxsga beriladi. 105. Pochta joʻnatmalari va yoʻqlovlarning saqlanishi oqibatida ularning tabiiy buzilishi hamda koʻzdan kechirish natijasida tashqi koʻrinishini yoʻqotganligi uchun maxsus qabulxona maʼmuriyati javobgar boʻlmaydi. Bu haqda yoʻqlov olib kelgan shaxs yoʻqlovni qabul qilish vaqtida ogohlantirilishi shart. 106. Maʼmuriy qamoqqa olingan shaxslarning pochta joʻnatmalari va yoʻqlovlarni joʻnatishi ularning oʻz mablagʻlari hisobidan amalga oshiriladi. 107. Maʼmuriy qamoqqa olingan shaxslar pochta joʻnatmalari va yoʻqlovlarni joʻnatish uchun zarur ashyolarni (konvertlar, markalar, telegramma blankalari, qogʻoz va boshqalarni) maxsus qabulxona xodimlari orqali sotib oladi. 108. Maʼmuriy qamoqqa olingan shaxslardan pochta joʻnatmalari va yoʻqlovlar har kuni yopilmagan konvertlarda, joʻnatuvchi va oluvchining rekvizitlari yozilgan holda maxsus qabulxona xodimi tomonidan qabul qilinadi. 109. Pochta joʻnatmalari va yoʻqlovlarni adresatlarga joʻnatish u joʻnatishga topshirilgan kundan eʼtiboran uch kunlik muddatda maxsus qabulxona maʼmuriyati tomonidan amalga oshiriladi. Telegramma adresatga darhol joʻnatiladi. 110. Maʼmuriy qamoqqa olingan shaxslar pul joʻnatmalari olish huquqiga ega. 111. Maʼmuriy qamoqqa olingan shaxslar nomiga kelgan pul joʻnatmalari maxsus qabulxonaning navbatchilik qismidagi seyfda saqlanadi. 112. Maʼmuriy qamoqqa olingan shaxslar tomonidan pul joʻnatmalari olingan sana maxsus jurnalda qayd etiladi. 113. Maʼmuriy qamoqqa olingan shaxslar maxsus qabulxonadan ozod etilgan vaqtida ularning nomiga kelgan pul joʻnatmalari oʻzlariga beriladi va bu haqda tilxat olinadi. 114. Maxsus qabulxonadan ketgan shaxslarning nomiga kelgan pul joʻnatmalari olinganidan keyin uch kunlik muddatdan kechiktirmay maxsus qabulxonaning maʼmuriyati tomonidan u ketgan joyga joʻnatiladi. 115. Maʼmuriy qamoqqa olingan shaxslar maxsus qabulxona hududida maxsus ajratilgan joylarda kunduzgi vaqtda davomiyligi ikki soatdan kam boʻlmagan har kungi sayr etish huquqiga ega. 116. Bemorlarning har kungi sayr etish vaqti maxsus qabulxona tibbiyot xodimining xulosasiga koʻra belgilanadi. 117. Kameradagi shaxslar sayrga bir vaqtda olib chiqilishi va ular mavsumiy kiyimda boʻlishi lozim. 118. Maʼmuriy qamoqqa olingan shaxslar sayrga maxsus qabulxona maʼmuriyati tomonidan belgilangan jadval asosida olib chiqiladi. 119. Sayr vaqtida maxsus qabulxona tibbiyot xodimlari maxsus qabulxona masʼul xodimlari bilan birgalikda kameralarning sanitariya holatini tekshirishlari mumkin. 120. Sayrga olib chiqilgan shaxslar doimiy ravishda nazorat qilib turiladi. 121. Maʼmuriy qamoqqa olingan shaxslar sayr vaqtida sayrni muddatidan oldin toʻxtatish haqida nazoratchiga murojaat qilishlari mumkin. Nazoratchi bu haqda maxsus qabulxona navbatchisini xabardor qiladi. 122. Sayr qilish ob-havo sharoiti yomonlashganda (boʻron, kuchli yomgʻir va h.k.), favqulodda holatlar (qochish, oʻz joniga qasd qilish va h.k) roʻy berganda, vaziyat keskinlashganda (favqulodda holat sodir etilishi toʻgʻrisida xabar olinganda, nazorat qiluvchi xodimlar soni keskin qisqartirilganda)hamda boshqa noxush hodisa (yongʻin, tabiiy ofatlar va h.k.)lar bartaraf etilgunga qadar taqiqlab qoʻyilishi mumkin. 123. Maʼmuriy qamoqqa olingan shaxslar maxsus qabulxona yoʻlagidan oʻtayotganda va sayrga chiqqanda baqirish, kuylash, tinchlikni boshqacha usullar bilan buzish, maxsus qabulxona hududidan tashqariga narsalar otish, devorlarga yozuvlar yozish, uskuna va toʻsiqlarni buzish yoki saqlash rejimini buzadigan boshqa harakatlarni amalga oshirish taqiqlanadi. 124. Ushbu Qoidalarning 123-bandida belgilangan sayr qilish tartibi buzilganda, maʼmuriy qamoqqa olingan shaxslar tomonidan maxsus qabulxona xodimlariga yoki maʼmuriy qamoqqa olingan boshqa shaxslarga nisbatan noqonuniy harakatlar sodir etilganda yoki ushbu shaxsga birinchi yordam koʻrsatish kerak boʻlganda sayr qilish muddatidan ilgari toʻxtatilishi mumkin. 125. Sayr qilish tartibini buzgan shaxslar maxsus qabulxona boshligʻi (yoʻqligida uning oʻrinbosari yoki navbatchi) koʻrsatmasiga asosan kamerasiga qaytariladi. 126. Maxsus qabulxonada maʼmuriy qamoqqa olingan shaxslarga himoyachisi, qonuniy vakili, qarindoshlari hamda boshqa shaxslar bilan uchrashuvlar beriladi. Himoyachi va qonuniy vakil bilan moneliksiz va xoli uchrashuvlar ularning soni hamda davom etish muddati cheklanmagan holda beriladi. 127. Maxsus qabulxona boshligʻi tomonidan maʼmuriy qamoqqa olingan shaxsga qarindoshlari va boshqa shaxslar bilan davom etish muddati ikki soatgacha boʻlgan bitta uchrashuvga ijozat berilishi mumkin. 128. Bir vaqtning oʻzida maʼmuriy qamoqqa olingan shaxs bilan ikki nafar voyaga yetgan qarindoshlari va boshqa shaxslarning uchrashuviga ruxsat etiladi. 129. Maʼmuriy qamoqqa olingan shaxslarning qarindoshlari va boshqa shaxslar bilan uchrashuvlari maxsus qabulxonaning maxsus jihozlangan uchrashuv xonasida oʻtkaziladi. 130. Maʼmuriy qamoqqa olingan shaxslar uchrashuvga bir vaqtning oʻzida olib chiqilishi mumkin, bunda maʼmuriy qamoqqa olingan shaxslarning kameralar boʻyicha ajratilish talablariga qatʼiy rioya qilinishi shart. 131. Maxsus qabulxona xodimlari tomonidan uchrashuvga olib chiqilayotgan shaxsning tashqi koʻrinishi ozoda boʻlishi taʼminlanishi kerak. 132. Maxsus qabulxona navbatchisi tomonidan smenani topshirish-qabul qilish (kamida bir soat ichida) va maʼmuriy qamoqqa olingan shaxslarning ovqatlanish (nonushta, tushlik va kechki ovqat) vaqtida hamda tungi, yaʼni kech soat 22.00 dan ertalab soat 6.00 gacha boʻlgan vaqtda, shuningdek shaxsini tasdiqlovchi hujjati boʻlmagan, mast holda kelgan shaxslarga uchrashuv berilmaydi, Jinoyat-protsessual kodeksida (bundan buyon matnda JPK deb yuritiladi) nazarda tutilgan hollar bundan mustasno. Bunda rad etish sabablari maxsus qabulxona xodimi tomonidan tushuntiriladi. 133. Maʼmuriy qamoqqa olingan shaxslar bilan quyidagi shaxslar uchrashishlari mumkin: advokat — u advokat guvohnomasini va oʻzining muayyan ishni yuritishga boʻlgan vakolatini tasdiqlovchi orderni koʻrsatganda; qonuniy vakil — maʼmuriy qamoqqa olingan shaxsning qonuniy vakili ekanligini va oʻz shaxsini tasdiqlovchi hujjatini koʻrsatganda; maʼmuriy qamoqqa olingan shaxsning qarindoshi yoki boshqa shaxs — oʻzining shaxsini tasdiqlovchi hujjatini koʻrsatganda. Ushbu bandda sanab oʻtilgan shaxslardan boshqa hujjatlarni talab qilish taqiqlanadi. 134. Advokatning himoya ostidagi shaxs bilan audio va video kuzatuv qurilmalari boʻlmagan maxsus xonada hamda begona shaxslarning ishtirokisiz oʻz vaqtida va hech qanday toʻsiqlarsiz uchrashishi taʼminlanadi, bunda advokat va himoya ostidagi shaxsning suhbatini uchinchi shaxslar eshitishini istisno etgan holda ularni vizual koʻrib turish imkoniyati saqlab qolinadi. Maʼmuriy qamoqqa olingan shaxslarning oʻz himoyachisi va qonuniy vakili bilan uchrashuvlari maxsus qabulxona xodimi ularni koʻrib turadigan, lekin eshitmaydigan sharoitlarda, maxsus qabulxonaning uchrashuv xonasida oʻtkaziladi. 135. Advokatning himoya ostidagi shaxs bilan uchrashish jarayonida elektron vositalardan (mobil telefon, fotoapparat va diktofon) foydalanish imkoniyati yaratiladi. Bunda advokat tomonidan elektron vositalardan maʼlumotlarni qayd etish bilan bogʻliq boʻlmagan boshqa maqsadlarda foydalanish taqiqlanadi. Himoyachilar (advokatning himoyachi sifatida ishtirok etishi bundan mustasno), qonuniy vakillar, qarindoshlar va boshqa shaxslarga uchrashuvlar berilganda, ularning yonida aloqa vositalari, shaxsiy kompyuter, fotoapparat, videokamera va ovoz yozish qurilmalarining boʻlishi taqiqlanadi. 136. Uchrashuv jarayonida advokat tomonidan maʼmuriy qamoqqa olingan shaxslarga Qoidalarning 3-ilovasida koʻrsatib oʻtilgan taqiqlangan ashyolar va oziq-ovqat mahsulotlarini topshirish holatlari aniqlanganda uchrashuv muddatidan oldin toʻxtatiladi. Advokat bilan uchrashuv muddatidan oldin toʻxtatilgan hollarda, maxsus qabulxona maʼmuriyati tomonidan advokatlik siri va daxlsizligini taʼminlashga doir qonunchilik hujjatlari talablariga rioya qilgan holda dalolatnoma rasmiylashtiriladi. Dalolatnoma nusxasi Oʻzbekiston Respublikasi Advokatlar palatasining tegishli hududiy boshqarmasiga va ushbu advokatga guvohnoma bergan hududiy adliya organiga yuboriladi. 137. Qarindoshlar va boshqa shaxslar bilan uchrashuvlar maxsus qabulxona xodimlarining nazorati ostida amalga oshiriladi. Himoyachi, qonuniy vakil, qarindoshlar va boshqa shaxslar tomonidan maʼmuriy qamoqqa olingan shaxslarga mazkur Qoidalarning 3-ilovasida koʻrsatib oʻtilgan taqiqlangan ashyolar va oziq-ovqat mahsulotlarini topshirishga urinilgan hollarda uchrashuv muddatidan oldin toʻxtatib qoʻyiladi. Uchrashuvga kelgan shaxs bu haqda uchrashuv boshlanishidan oldin maxsus qabulxonaning masʼul xodimlari tomonidan ogohlantirilishi shart. 138. Maxsus qabulxonada uchrashuvlar vaqtincha toʻxtatib turilgan hollarda nazorat qiluvchi prokurorga xabar beriladi va bu haqda uchrashuvga kelganlarni qabul qilish xonasiga eʼlon osib qoʻyiladi. 139. Maxsus qabulxona maʼmuriyati tomonidan maʼmuriy qamoqqa olingan shaxslarga maxsus qabulxonada texnik imkoniyatlar mavjud boʻlganida statsionar telefon-avtomatlari orqali, yoki maʼmuriy qamoqqa olingan shaxslarning shaxsiy aloqa vositalari va zaryadlash qurilmalarini ularga berish (olish) yordamida, telefon muloqotlarining ketma-ketlik tartibida taqdim etiladi. 140. Maʼmuriy qamoqqa olingan shaxslarning telefon muloqotlari maxsus qabulxona maʼmuriyati yoki xodimlari ishtirokida yoxud ular yoʻqligida audiovizual nazorat orqali amalga oshiriladi. 141. Maʼmuriy qamoqqa olingan shaxslarga shaxsiy aloqa vositalari va zaryadlash qurilmalari faqat telefon muloqotlarini amalga oshirish vaqtida beriladi. 142. Maʼmuriy qamoqqa olingan shaxslarga shaxsiy aloqa vositalari va zaryadlash qurilmalari maxsus qabulxona maʼmuriyatining shaxsiy aloqa vositalari va zaryadlash qurilmalarini maʼmuriy qamoqqa olingan shaxslarga berish (olish) va telefon muloqotlarini taqdim etishni hisobga olish jurnaliga qoʻyilgan belgisi orqali beriladi (olinadi). 143. Maʼmuriy qamoqqa olingan shaxslarga telefon muloqotlari sayr vaqtlari, sanitar, gigiyenik va boshqa shu turdagi tadbirlar hamda maxsus qabulxona maʼmuriyati va xodimlari tomonidan maʼmuriy qamoqqa olingan shaxslar xavfsizligi va maʼmuriy qamoqni oʻtash tartibini taʼminlash maqsadida oʻtkaziladigan chora-tadbirlardan tashqari, maxsus qabulxona kun tartibiga muvofiq har kuni soat 10.00 dan 12.00 gacha va 19.00 dan 21.00 gacha taqdim etiladi. 144. Maʼmuriy qamoqqa olingan shaxslar, agar bu mazkur Qoidalarni, shuningdek boshqa shaxslarning huquqlari va qonuniy manfaatlarini buzmasa, maxsus qabulxona xonalarida diniy rasm-rusumlarni ado etish huquqiga ega. 145. Maʼmuriy qamoqqa olingan shaxslar diniy rasm-rusumlarni oʻzlari saqlanayotgan kameralarda, imkon boʻlganda esa maxsus qabulxonaning ushbu rasm-rusumlarga moʻljallab jihozlangan maxsus xonalarida oʻz diniy anʼanalarga muvofiq amalga oshiradi. 146. Maxsus qabulxona maʼmuriyati maʼmuriy qamoqqa olingan shaxslarning diniy rasm-rusumlarni ado etishi uchun zarur shart-sharoit yaratilishini taʼminlaydi. 147. Maʼmuriy qamoqqa olingan shaxslarga maxsus qabulxona kutubxonasidagi qonunchilik hujjatlari, adabiyotlar va davriy matbuot nashrlaridan foydalanishga ruxsat etiladi. 148. Maʼmuriy qamoqqa olingan shaxslar Oʻzbekiston Respublikasi Prezidenti, davlat hokimiyati vakillik organlari saylovlarida va Oʻzbekiston Respublikasining referendumida (bundan buyon matnda saylov deb yuritiladi) ishtirok etish huquqiga ega. 149. Maʼmuriy qamoqqa olingan shaxslarning saylovda ishtirok etish huquqini taʼminlash maqsadida maxsus qabulxonaning oʻzida saylov uchastkasi tashkil etiladi. 150. Maxsus qabulxonada saylov uchastkasini tuzish va uning faoliyatini tashkil etish Oʻzbekiston Respublikasining Saylov kodeksi va “Oʻzbekiston Respublikasining referendumi toʻgʻrisida”gi Qonuni asosida amalga oshiriladi. 151. Maʼmuriy qamoqqa olingan shaxslarni kuch ishlatish, aldash, qoʻrqitish orqali yoki boshqa yoʻllar bilan ularning saylash va referendumda ishtirok etishdan iborat huquqlaridan foydalanishlariga toʻsqinlik qilish Oʻzbekiston Respublikasining qonunlariga muvofiq javobgarlikka tortishga sabab boʻladi. 152. Maʼmuriy qamoqqa olingan shaxslar maxsus qabulxonada saqlash bilan bogʻliq xarajatlar oʻrnini qoplash maqsadida mehnat qilish istagini bildirib maxsus qabulxona boshligʻi nomiga ariza bilan murojaat qilish huquqiga ega. 153. Maʼmuriy qamoqqa olingan shaxslarning arizasi maxsus qabulxona maʼmuriyati tomonidan darhol koʻrib chiqiladi va tegishli sharoitlar mavjud boʻlganda maʼmuriy qamoqqa olingan shaxslar haq toʻlanadigan mehnatga jalb etiladi. 154. Maʼmuriy qamoqqa olingan shaxslarni mehnatga jalb etish uchun sharoit boʻlmagan hollarda arizachiga rad etish sabablari tushuntiriladi. 155. Maxsus qabulxona maʼmuriyati tomonidan maʼmuriy qamoqqa olingan shaxslarni haq toʻlanadigan mehnatga jalb etish maqsadida tuman (shahar) hokimliklariga murojaat etiladi hamda hokimliklar tomonidan tavsiya etilgan korxona va tashkilotlar bilan maxsus qabulxona oʻrtasida shartnoma tuziladi. 156. Maʼmuriy qamoqqa olingan shaxslar shartnoma asosida mehnatga jalb etilgan hollarda doimiy nazorat ostida boʻladi va maxsus qabulxona xodimlarining koʻrsatmasi boʻyicha ishlaydi. 157. Maʼmuriy qamoqqa olingan shaxslarning mehnat sharoiti qonunchilik hujjatlarida belgilangan xavfsizlik, sanitariya va gigiyena talablariga javob berishi kerak. Maʼmuriy qamoqqa olingan shaxslar oʻz mehnati uchun tegishli haq olishga haqlidir. 158. Maʼmuriy qamoqqa olingan shaxslarning ish vaqti va mehnatiga haq toʻlash mehnat toʻgʻrisidagi qonunchilik hujjatlariga muvofiq belgilanadi. 159. Belgilangan ish hajmlarini bajargan shaxslar mehnatiga haq toʻlash qonunchilik hujjatlarida Mehnatga haq toʻlash yagona tarif setkasining birinchi razryadi boʻyicha belgilangan miqdordan kam boʻlmasligi lozim. 160. Maʼmuriy qamoqqa olingan shaxslarning mehnatidan foydalanish natijasida olingan pul mablagʻlari ularni maxsus qabulxonalarda saqlash va ovqatlantirishga yoʻnaltiriladi. 161. Maʼmuriy qamoqqa olingan shaxslarni maxsus qabulxonalarda saqlash va ovqatlantirish qiymatidan ortiq boʻlgan summa ularning nomiga ochiladigan maxsus bank hisobvaraqlariga oʻtkaziladi. 162. Maʼmuriy qamoqqa olingan shaxslar maxsus qabulxona xonalaridagi sanitariya-gigiyena, maishiy sharoitlarni yaxshilash, shuningdek ichki ishlar organi yoki maxsus qabulxona hududini obodonlashtirish bilan bogʻliq boʻlgan, davomiyligi sutkasiga ikki soatdan koʻp boʻlmagan haq toʻlanmaydigan jismoniy ishlarga oʻz roziligiga koʻra jalb etiladi. 163. Maʼmuriy qamoqqa olingan shaxslarni haq toʻlanmaydigan jismoniy ishlarga jalb etish ularning sogʻligʻi holati hisobga olingan holda va navbatma-navbat amalga oshiriladi. 164. Maʼmuriy qamoqqa olingan mehnatga qobiliyatsiz shaxslar jismoniy ishlarga jalb etilishdan ozod qilinadi. 165. Maʼmuriy qamoqqa olingan shaxslar maxsus qabulxona maʼmuriyatiga, davlat va fuqarolarning oʻzini oʻzi boshqarish organlariga hamda jamoat birlashmalariga oʻz ona tilida yoki boshqa tilda arizalar, takliflar va shikoyatlar bilan murojaat etish huquqiga ega. 166. Maxsus qabulxona xodimlari har kuni kameralarni aylanish chogʻida maʼmuriy qamoqqa olingan shaxslardan yozma va ogʻzaki shakldagi ariza, taklif va shikoyatlar qabul qiladi. 167. Ogʻzaki shaklda qabul qilingan yoki maxsus qabulxona boshligʻi nomiga berilgan arizalar, takliflar va shikoyatlar jurnalga qayd etiladi hamda maxsus qabulxona boshligʻiga bayon qilinadi. 168. Maxsus qabulxona boshligʻi uning nomiga yozilgan arizalar, takliflar va shikoyatlar zudlik bilan koʻrib chiqilishini taʼminlaydi. 169. Maxsus qabulxona xodimlarining harakatlari va qarorlari ustidan berilgan shikoyatlar berilgan kundan keyingi ish kunidan kechiktirmay maxsus qabulxona boshligʻi tomonidan prokurorga bevosita topshiriladi, prokurorning harakatlari va qarorlari ustidan berilgan shikoyatlar esa yuqori turuvchi prokurorga pochta orqali yuboriladi. 170. Boshqa davlat organlari va tashkilotlari nomiga yoʻllangan arizalar, takliflar va shikoyatlar senzuradan oʻtkazilmaydi hamda berilgan kundan keyingi ish kunidan kechiktirmay maxsus qabulxona maʼmuriyati tomonidan oluvchilarga pochta orqali yuboriladi. 171. Arizalar, takliflar va shikoyatlarga javoblar maxsus qabulxonaga kelib tushgan kundan keyingi ish kunidan kechiktirmay maxsus qabulxona navbatchisi tomonidan tegishli ariza, taklif va shikoyatni bergan shaxsga yetkaziladi. 172. Maʼmuriy qamoqqa olingan shaxsning arizalari, takliflari va shikoyatlarini joʻnatish xarajatlarining oʻrni maxsus qabulxona mablagʻlari hisobidan qoplanadi. 173. Maʼmuriy qamoqqa olingan shaxsning arizalari, takliflari va shikoyatlarini qabul qilish hamda koʻrib chiqishning asossiz ravishda rad etilishi, ularni koʻrib chiqish yoki oluvchilarga topshirish tartibi va muddatlarining buzilishi yoxud maʼmuriy qamoqqa olingan shaxsning berilgan arizalar, takliflar va shikoyatlar munosabati bilan taʼqib qilinishi qonunchilik hujjatlariga muvofiq javobgarlikka sabab boʻladi. 174. Maʼmuriy qamoqqa olingan shaxslar maxsus qabulxona boshligʻiga yoki u vakolat bergan shaxsga, shuningdek maxsus qabulxonalarni nazorat qiluvchi yoki tekshiruvchi mansabdor shaxslarga shaxsan qabul qilish toʻgʻrisida iltimos bilan murojaat qilish huquqiga ega. 175. Maxsus qabulxona boshligʻi yoki uning oʻrnini bosuvchi shaxslarning shaxsiy qabuliga yozilish maxsus qabulxona xodimlari tomonidan har kuni kameralarni aylanib chiqish chogʻida amalga oshiriladi. Qabul qilish toʻgʻrisidagi murojaat yozma yoki ogʻzaki ravishda maxsus qabulxona boshligʻi nomiga beriladi va shaxsiy qabul jurnalida navbat bilan roʻyxatga olinadi. 176. Maʼmuriy qamoqqa olingan shaxslarni maxsus qabulxona boshligʻi yoki uning oʻrnini bosuvchi shaxslar tomonidan qabul qilish har kuni belgilangan jadvalga muvofiq ish vaqti davomida amalga oshiriladi, dam olish va bayram kunlari bundan mustasno. Zarur hollarda, maʼmuriy qamoqqa olingan shaxslar jadvaldan tashqari qabul qilinishi mumkin. 177. Murojaat qilganlarni qabul qilish shaxsiy qabul jurnalidagi roʻyxat boʻyicha amalga oshiriladi va qabul natijalari jurnalga yozib qoʻyiladi. Yozma ravishda berilgan murojaatlarga uning natijasi haqida belgi qoʻyilib, maʼmuriy qamoqqa olingan shaxslarning shaxsiy hujjatlar yigʻma jildiga qoʻshib qoʻyiladi. 178. Maʼmuriy qamoqqa olingan shaxslarning qarindoshlari va boshqa shaxslarni maxsus qabulxona boshligʻi yoki uning oʻrnini bosuvchi shaxslar tomonidan shaxsan qabul qilish maxsus qabulxonaning uchrashuv xonasida amalga oshiriladi. Qabulga kelgan shaxslar maxsus jurnalda roʻyxatga olinadi va qabul natijalari jurnalga yozib qoʻyiladi. 179. Maʼmuriy qamoqqa olingan shaxs maxsus qabulxonada vafot etgan taqdirda, maxsus qabulxona boshligʻi bu haqda uning yaqin qarindoshlariga, qonuniy vakiliga va prokurorga darhol xabar qiladi. Maʼmuriy qamoqqa olingan shaxsning vafot etganligi fakti boʻyicha JPKda nazarda tutilgan tartibda tergovga qadar tekshiruv oʻtkaziladi. 180. Maxsus qabulxonada vafot etgan shaxsning jasadi u bilan bogʻliq tergovga qadar tekshiruv oʻtkazilayotgan jarayonda mazkur ishni yuritayotgan mansabdor shaxs yoki organning qaroriga asosan saqlash uchun maxsus qabulxona yaqinida joylashgan sogʻliqni saqlash muassasasining oʻlikxonasiga topshiriladi. 181. Maxsus qabulxonada vafot etgan shaxsning jasadi sud-tibbiy ekspertizasidan oʻtkazilganidan, shuningdek JPKda nazarda tutilgan boshqa harakatlar bajarilganidan keyin vafot etgan shaxsning eri (xotini), ota-onasi, farzandlari va boshqa qarindoshlariga yoki qonuniy vakillariga yoxud dafn etishni amalga oshirish majburiyatini oʻz zimmasiga olgan boshqa shaxslarga topshiriladi. 182. Vafot etgan shaxsning jasadi uni talab qilgan shaxsning arizasi va holat yuzasidan tergov harakatlarini amalga oshirayotgan mansabdor shaxs yoki organning qarori asosida dafn etish uchun beriladi. Bunda vafot etgan shaxsga tegishli boʻlgan hujjatlar, ashyolar va oziq-ovqat mahsulotlari uning ariza bilan murojaat qilgan qarindoshlari yoki boshqa shaxslarga belgilangan tartibda topshiriladi. Ariza bilan murojaat qilgan shaxs oʻzining shaxsini tasdiqlovchi hujjatini koʻrsatishi zarur. 183. Maxsus qabulxonada vafot etgan shaxsning eri (xotini), ota-onasi, farzandlari va boshqa qarindoshlari yoki qonuniy vakillaridan yoxud dafn etishni amalga oshirish majburiyatini oʻz zimmasiga olgan boshqa shaxslardan jasadni berish toʻgʻrisida ariza tushmagan taqdirda, vafot etgan shaxsni dafn etish qonunchilik hujjatlarida belgilangan tartibda amalga oshiriladi. 184. Maʼmuriy qamoqqa olingan shaxs maxsus qabulxonadan quyidagi hollarda ozod qilinadi: maʼmuriy qamoq tarzidagi maʼmuriy jazoni qoʻllash toʻgʻrisidagi qaror bekor qilinganda; maʼmuriy qamoq muddati oʻtab boʻlinganda. 185. Maʼmuriy qamoqqa olingan shaxslarni maxsus qabulxonadan ozod qilish maxsus qabulxona maʼmuriyati tomonidan darhol amalga oshiriladi. 186. Maʼmuriy qamoqqa olingan shaxslar maxsus qabulxonadan ozod qilinayotganda maxsus qabulxonaning tibbiyot xodimlari tomonidan qayta tibbiy koʻrikdan oʻtkaziladi. Maʼmuriy qamoqqa olingan shaxslarda tan jarohatlari aniqlanganda maxsus qabulxonaning tibbiyot xodimlari tomonidan darhol prokurorga xabar qilinadi. 187. Maxsus qabulxonalardan ozod qilish chogʻida maxsus qabulxona maʼmuriyati tomonidan maʼmuriy qamoqqa olingan shaxs maxsus qabulxonaga kelib tushganda olib qoʻyilgan hujjatlar, pul mablagʻlari, qimmatbaho buyumlar, narsalar va boshqa ashyolarni tilxat bilan ularga qaytaradi hamda ozod etilganligi toʻgʻrisida belgilangan shaklda maʼlumotnoma beradi. 188. Zarur boʻlgan taqdirda, maxsus qabulxona maʼmuriyati maxsus qabulxonadan ozod qilingan shaxsni yashash joyiga yetib olishi uchun yoʻl hujjatlari va yoʻlda ketish uchun belgilangan normalar boʻyicha oziq-ovqat mahsulotlari bilan taʼminlaydi. 189. Mazkur Qoidalar Oʻzbekiston Respublikasi Oliy sudi, Oʻzbekiston Respublikasi Bosh prokuraturasi, Oʻzbekiston Respublikasi Sogʻliqni saqlash vazirligi hamda Oʻzbekiston Respublikasi Bandlik va mehnat munosabatlari vazirligi bilan kelishilgan. Uygʻonish — soat 6.00 da. Ertalabki tekshiruv va kameralar tozalanishi — soat 6.00 dan 8.00 gacha. Nonushta — soat 8.00 dan 9.00 gacha. Arizalar, takliflar va shikoyatlarni yuborish — soat 9.00 dan 10.00 gacha. Telefon qilish — soat 10.00 dan 12.00 gacha, 19.00 dan 21.00 gacha. Sayr — kunduzgi vaqtda kamida 2 soat. Tushlik — 13.00 dan 14.00 gacha. Diniy rasm-rusumlarni ado etish — ado etish vaqtlarida. Qarindoshlar yoki boshqa shaxslar bilan uchrashuv — soat 16.00 dan 18.00 gacha. Himoyachi yoki qonuniy vakil bilan uchrashuv — Ichki tartib qoidalarning 132-bandi talablaridan tashqari vaqtlar va hollarda davom etish muddati cheklanmaydi. Kechki ovqat — soat 18.00 dan 19.00 gacha. Kechki tekshiruv — soat 21.00 dan 22.00 gacha. Tungi vaqtda uxlash (uzluksiz) — soat 22.00 dan 6.00 gacha. Eslatma: 1. Kun tartibi har bir maxsus qabulxonada yil fasli, kunining davomiyligi va mahalliy sharoitlardan kelib chiqib tuziladi. 2. Maʼmuriy qamoqqa olingan shaxslarning sayrga chiqishi, diniy rasm-rusumlarni ado etishi, himoyachi, qonuniy vakil, qarindoshlar va boshqa shaxslar bilan uchrashuvlari toʻgʻrisida maʼmuriy qamoqqa olingan shaxslarning kameradan chiqishini roʻyxatga olish jurnaliga yozib qoʻyiladi. 1. Maxsus qabulxonada saqlanayotgan maʼmuriy qamoqqa olingan shaxslarga quyidagi majburiyatlar yuklatiladi: Qonunda belgilangan ichki tartib qoidalariga rioya qilish; maxsus qabulxona xodimlarining qonuniy talablarini soʻzsiz bajarish; shaxsiy gigiyena va sanitariya talablariga rioya etish; yongʻin xavfsizligi qoidalariga rioya etish; maxsus qabulxonaning mol-mulkiga ehtiyotkorlik bilan munosabatda boʻlish; kameralarni ozoda saqlash, yotish joyi, koʻrpa-toʻshaklarini bir xil qilib yigʻishtirish, oziq-ovqat mahsulotlarini, narsa va buyumlarini saqlash talablariga rioya etish; maxsus qabulxona xodimlari hamda boshqa shaxslarning shaʼni va qadr-qimmatini kamsituvchi xatti-harakatlarni sodir etmaslik; maxsus qabulxona maʼmuriyatining qonuniy talablarini bajarishi, shuningdek maxsus qabulxona xodimlarining xizmat vazifalarini bajarishiga toʻsqinlik qilmasligi; oʻzining hamda boshqa shaxslarning hayoti va sogʻligʻiga tahdid soluvchi xatti-harakatlarni qasddan sodir etmaslik; maxsus qabulxona xodimlari va bir-birlari bilan xushmuomalada boʻlish; ichki ishlar organlari xodimlari, prokuratura va boshqa nazorat qiluvchi mansabdor shaxslar kamera ichiga kirgan vaqtida berilgan koʻrsatma asosida oʻrnidan turish va belgilangan joyga saflanish; belgilangan tartib asosida sayr qilish va uchrashuv paytida oʻzini tutishi; maxsus qabulxona xodimlarining va boshqa mansabdor shaxslarning talabi asosida oʻzining familiyasini, ismi va otasining ismini aytishi; tinchlikni saqlash; navbat bilan kamera boʻyicha navbatchilik qilish. 2. Kamera boʻyicha navbatchi: kameraga maxsus qabulxona xodimlari yoki tekshiruvchi xodimlar kirganida saqlanayotgan shaxslar soni toʻgʻrisida axborot beradi; jihozlar, buyumlar va boshqa narsalarning saqlanishini nazorat qiladi; kamerada saqlanayotganlar uchun idish tovoqlarni oladi va topshiradi; kamera tozaligiga rioya qilinishini nazorat qiladi. 3. Maxsus qabulxonada saqlanayotgan maʼmuriy qamoqqa olingan shaxslarga quyidagilar taqiqlanadi: boshqa kamera va xonalardagi shaxslar bilan suhbatlashish, muloqot qilish, shovqin solish (devorlarni, kameradagi jihozlarni taqillatish va boshqa taqiqlangan harakatlar); saqlanishi, tarqatilishi, isteʼmol qilinishi, foydalanilishi taqiqlangan pullar, qimmatli qogʻozlar hamda boshqa qimmatliklar, oziq-ovqat mahsulotlari, narsalar va moddalar bilan muomala qilish; maxsus qabulxona xodimlarining ruxsatisiz kamera va maʼmuriy binosining boshqa xonasidan tashqariga chiqish; belgilanmagan joylarda chekish; biror-bir manfaatni koʻzlab oʻyinlar tashkil qilish yoki oʻynash; tatuirovka chizish; maxsus qabulxona maʼmuriyatining ruxsatisiz yotoq joyini oʻzgartirish va unga parda tutish; kamerada olov yoqish; maxsus qabulxona xodimlarining ruxsatisiz santexnika, yoritish va boshqa asbob-uskunalarni sozlash yoki kameradagi yorugʻlikni oʻzgartirish; qoʻlbola elektr uskunalardan foydalanish; diniy ekstremistik gʻoyalarni targʻib qilish hamda ularga rioya etishga majburlash; kameradagi jihozlarga zarar yetkazish, devorlariga yoki foydalanishga berilgan narsalarga yozish, chizish yoki belgi qoʻyish, shuningdek devorlarga qogʻozlar, fotosuratlar, adabiyotlar, davriy matbuot nashrlari va boshqalarni qirqib yopishtirish, fotosurat, roʻznoma hamda jurnallardan qirqib olingan rasmlar yoki maqolalarni yopishtirish; safda harakatlanayotganda safdan chiqish, chekish, suhbatlashish va maxsus qabulxona xodimlarining ruxsatisiz boshqa harakatlar qilish; shaxsiy foydalanishida boʻlgan narsalarni sotish, sovgʻa qilish, almashish yoki boshqa usullar bilan oʻzga ushlab turilganlardan tortib olish; kamera derazasidan ashyolar va oziq-ovqat mahsulotlarini tashqariga uloqtirish, derazaga va eshikning tuynugiga yopishib turish yoki ularni bekitish yoxud ulardan qarash. 1. Barcha turdagi oʻqotar va sovuq qurollar yoki sovuq qurol sifatida foydalanilishi mumkin boʻlgan ashyolar, shuningdek oʻq-dorilar. 2. Pullar, qimmatli qogʻozlar, qimmatbaho toshlar, durlar va ulardan yasalgan buyumlar, turli markadagi soatlar va boshqa qimmatliklar. 3. Optik asboblar, koʻzoynak bundan mustasno. 4. Alkogol mahsulotlari, shuningdek tarkibida spirt boʻlgan atir va boshqa mahsulotlar. 5. Giyohvandlik vositalari, ularning analoglari psixotrop moddalar va kuchli taʼsir etuvchi preparatlar. 6. Barcha turdagi radioapparatura, kompyuter texnikasi, yozuv mashinkasi, nusxa koʻchirish vositalari. 7. Aloqa vositalari, jumladan uyali aloqa vositasi, radiotelefonlar, peyjerlar, ratsiyalar va ularning barcha turdagi qismlari. 8. Inson hayoti va sogʻligʻi uchun xavfli hamda jinoyat quroli sifatida qoʻllanilishi mumkin boʻlgan, sanoat usulida yoki qoʻlbola tarzda yasalgan tigʻli, kesuvchi, uchi oʻtkirlangan sanchiladigan kasbiy va xoʻjalik-maishiy (pichoq, bigiz, ustara (elektr ustara bundan mustasno), qaychi va boshqalar) ashyolar. 9. Oynalar, bundan kamera devoriga oʻrnatilgan oyna mustasno. 10. Chilangarlik va boshqa asbob-uskunalar. 11. Sport anjomlari. 12. Oʻyin kartalari. 13. Har qanday turdagi foto, audio va videoapparaturalar hamda ularning qismlari. 14. Pornografik va diniy ekstremistik xususiyatga ega boʻlgan nashr va materiallar, shuningdek taqiqlangan adabiyotlar. 15. Topografik xaritalar va kompas. 16. Harbiy va boshqa formali kiyim-bosh hamda uning jihozlari. 17. Nusxa koʻchiradigan qogʻozlar (kopirka). 18. Musiqa asboblari. 19. Xamirturush va achitqilar. 20. Uyda pishirilgan, shuningdek isteʼmol qilinishi isitish va pishirishni talab qiladigan oziq-ovqat mahsulotlari.